CELEX: C2006/060/32
Language: da
Date: 2006-03-11 00:00:00
Title: Sag C-412/05 P: Appel iværksat den  23. november 2005  af Alcon, INC til prøvelse af dom afsagt den  22. september 2005  af Retten i Første Instans (Tredje Afdeling) i sag T-130/03, Alcon, INC mod Kontoret for Harmonisering i det Indre Marked (Varemærker og Design)

11.3.2006   
            
            
               DA
            
            
               Den Europæiske Unions Tidende
            
            
               C 60/15
            
         Appel iværksat den 23. november 2005 af Alcon, INC til prøvelse af dom afsagt den 22. september 2005 af Retten i Første Instans (Tredje Afdeling) i sag T-130/03, Alcon, INC mod Kontoret for Harmonisering i det Indre Marked (Varemærker og Design)
   (Sag C-412/05 P)
   (2006/C 60/32)
   Processprog: engelsk
   Ved De Europæiske Fællesskabers Domstol er der den 23. november 2005 iværksat appel af Alcon, INC, Hünenberg (Schweiz), ved solicitor Garrett Breen, Landwell Solicitors, til prøvelse af dom afsagt den 22. september 2005 af Retten i Første Instans (Tredje Afdeling) i sag T-130/03, Alcon, INC mod Kontoret for Harmonisering i det Indre Marked (Varemærker og Design).
   Appellanten har nedlagt følgende påstande:
   
               1.
            
            
               Den anfægtede afgørelse ophæves.
            
         
               2.
            
            
               Om nødvendigt hjemvises sagen til Retten i Første Instans.
            
         
               3.
            
            
               Kontoret for Harmonisering i det Indre Marked (Varemærker og Design) og/eller intervenienten tilpligtes at betale sagens omkostninger.
            
         Anbringender og væsentligste argumenter:
   Appellanten har gjort gældende, at Retten i Første Instans har gjort sig skyldig i en urigtig retsanvendelse og i tilsidesættelse af artikel 43, stk. 2 og 3, i forordning nr. 40/94 (1) med følgende begrundelse:
   
               1.
            
            
               Retten i Første Instans fastslog urigtigt, at sagsøgerens anbringende om tilsidesættelse af artikel 43, stk. 2 og 3, i forordning nr. 40/94 vedrørende opfyldelse af betingelserne om intervenientens reelle brug af det ældre varemærke ikke kunne antages til realitetsbehandling, da det udgjorde et nyt anbringende som omhandlet i artikel 48, stk. 2, i Rettens procesreglement. Appellanten har hele tiden anfægtet intervenientens tidligere brug af varemærket, og der er ikke forskel på sondringen mellem brugens sammenhæng og den reelle brug. Der var derfor ikke tale om et nyt anbringende.
            
         
               2.
            
            
               Hvis det i modsætning til ovenstående fastslås, at der er tale om et nyt anbringende, var dette berettiget, da det er baseret på retlige omstændigheder, der kom frem under retsforhandlingerne som omhandlet i procesreglementets artikel 48, stk. 2, første afsnit.
            
         
               3.
            
            
               Retten i Første Instans gjorde sig endvidere skyldig i en urigtig retsanvendelse, da den fastslog, at selv hvis anbringendet antoges til realitetsbehandling, er Rettens prøvelse begrænset til lovligheden af den afgørelse, der blev truffet af appelkammeret ved Harmoniseringskontoret på grundlag af den faktiske og retlige situation, som den forelå for appelkammeret. Sagsøgeren har gjort gældende, at dette er en ukorrekt anvendelse af gældende ret, og at Retten i Første Instans reelt har afvist at anvende dens egen praksis vedrørende reel brug.
            
         
      (1)  Rådets forordning (EF) nr. 40/94 af 20.12.1993 om EF-varemærker, EFT L 11, s. 1.